Amy-Leigh-ontvoering: Drie gaan borgtog vraTharina Human (Foto: Facebook) Die drie beweerde baasbreine agter die ontvoering van klein Amy-Leigh de Jager sal Donderdag in die Vanderbijlpark-landdroshof om borgtog aansoek doen. Die drie, Tharina Human (27), Laetitia Nel (40) en Pieter van Zyl, het op 9 September vlugtig in die hof verskyn voor die saak tot vandag uitgestel is. Hulle het nog nie op die aanklagte van ontvoering gepleit nie. Die hof sal na verwagting vandag meer besonderhede hoor oor die omstandighede rakende die ontvoering om te besluit of die verdagtes op borgtog vrygelaat kan word. Die sesjarige Amy-Leigh is op Maandag 2 September omstreeks 08:00 voor die Laerskool Kollegepark, waar sy ŉ graad R-leerder is, uit haar ma, Angeline de Jager, se arms gegryp. Vier mans in ŉ Toyota Fortuner het glo met haar weggejaag. Die ontvoering van Amy-Leigh het gelei tot ŉ reusesoektog na haar – asook onophoudelike bespiegelings oor wie vir die dramatiese ontvoering verantwoordelik was. Amy-Leigh is die volgende oggend ongedeerd teruggevind. Die drie verdagtes is tussen die aand van 4 September en die vroeë oggendure van 5 September by hul huise in Vanderbijlpark in hegtenis geneem. Dit het hierna aan die lig gekom dat ŉ onderwyseres by Amy‑Leigh se skool, Human, een van die verdagtes was wat in hegtenis geneem is. Amy-Leigh de Jager (Foto: Facebook) Die beheerliggaam van Laerskool Kollegepark het op die dag van die eerste hofverskyning bevestig dat Human, ŉ voormalige graad RR-onderwyseres by dié skool, geskors is hangende ’n ondersoek oor haar beweerde betrokkenheid by die ontvoering. Human het vir Amy‑Leigh se jonger boetie skool gegee en was in ŉ stadium goeie vriende met die kinders se ouers. Human was sedert die begin van die jaar ’n onderwyseres by die skool en in ’n beheerliggaampos aangestel. Die Gautengse LUR vir onderwys, Panyaza Lesufi, het ook die hofverrigtinge bygewoon. Human se pa het sy dogter in die hof ŉ drukkie gegee en ná die hofverrigtinge gesê die familie het ŉ hegte band en dat hulle saamstaan deur die gebeure. “My dogter is lewend. Die ontvoerde dogtertjie is lewend en dit gaan goed met haar by die huis. Ons moet nou hoop en glo en na die toekoms kyk,” het Botha, wat by tye baie emosioneel geraak het, buite die hof gesê. Verskeie mense het hom ook daar ondersteun. Brig. Vishnu Naidoo, polisiewoordvoerder, het Donderdagoggend aan Maroela Media gesê geen verdere verdagtes is al in verband met die ontvoering in hegtenis geneem nie. Die polisie het wel vroeër gesê nog in inhegtenisnemings kan volg.